**РЕПУБЛИКА СРБИЈА**

**НАРОДНА СКУПШТИНА**

**Одбор за људска и мањинска права**

**и равноправност полова**

**08 Број: 06-2/267-14**

**12. новембар 2014. године**

**Б е о г р а д**

**З А П И С Н И К**

**СА 11. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 23. СЕПТЕМБРА 2014. ГОДИНЕ**

Седница је почела у 10.00 часова.

 Седницом је председавао председник Одбора Мехо Омеровић.

 Седници су присуствовали чланови Oдбора: Љиљана Малушић, Биљана Илић Стошић, Миланка Јевтовић Вукојичић, Злата Ђерић, Сузана Шарац, Слободан Перић, Дубравка Филиповски, Владица Димитров, Љибушка Лакатош, Аида Ћоровић и Вера Пауновић.

 Седници нису присуствовали чланови Одбора: Стефана Миладиновић, Биљана Хасановић Кораћ, Олена Папуга, Елвира Ковач и Сулејман Угљанин.

 Седница Одбора је, на основу члана 44. став 4. Пословника Народне скупштине, одржана заједно са седницом Одбора за европске интеграције. Седници су присуствовали чланови Одбора за европске ингеграције: Ласло Варга, Нинослав Гирић, Душица Стојковић, Александра Томић, Драган Шормаз, Весна Марковић, Ирена Алексић, Биљана Пантић Пиља, Катарина Шушњар, Бранко Ружић, Гордана Чомић, Наташа Вучковић као и заменик члана Одбора Нинослав Стојадиновић.

 Седници су присуствовали и народни посланици који нису чланови два одбора: Велинка Тошић и Саша Мирковић.

 Седници Одбора су присуствовали и: Невена Петрушић, Повереник за заштиту равноправности, Сузана Пауновић, директор Канцеларије за људска и мањинска права, Гордана Стевановић, заменик Заштитника грађана, Тања Мишчевић, Шеф преговарачког тима за вођење преговора о приступању РС ЕУ, Милорад Тодоровић, Министарство унутрашњих послова, Ласло Чикош, државни секретар Министарства рада, запошљавања, борачка и социјална питања, Здравка Миленковић, помоћник министра, Министарство рада, запошљавања, борачка и социјална питања, Југослав Милачић, саветник министра и Братислав Грубачић, посебни саветник министра без портфеља за европске интеграције, Сања Мешановић, Иван Вејвода, Влада Републике Србије, Александра Станковић, Министарство спољних послова, Мирјана Максимовић, Милана Лазић, Тим за социјално укључивање и смањење сиромаштва Владе РС, Борјана Перуничић, Тања Срећковић, Денис Шабовић, Ђанфранко Деремо, Маја Копривица, Канцеларија за људска и мањинска права, Милица Сарачевић, Сања Мрваљевић Нишавић, Канцеларија за европске интеграције, Елвира Тот, Заштитник грађана, Антигона Андонов, Повереник за заштиту равноправности, Daniel Banu, амбасадор Румуније, Giuseppe Manzo, амбасадор Италије, Michael Borg-Hansen, амбасадор Данске, Матеја Норчић Штамцар, заменик амбасадора Словеније, Thomas Linders, амбасада Холандије, Zoltan Varga-Haszonitsa, амбасада Мађарске, Вера Георгиева, амбасада Бугарске, Кристина Кхос, амбасада Хрватске, Alexandra Lašandova, амбасада Словачке, Jiri Kyrian, амбасада Чешке, Дагмара Луковић, амбасада Пољске, Juan Ignacio Iquino Lafuente, амбасада Шпаније, Јована Крајновић, амбасада Финске, Roes Ewoud, амбасада Белгије, Kevin Furey, амбасада САД, Yolanda San Jose, Luca Bianconi, Гордана Арацкић Николић, Делегација ЕУ, Michael Uyehara, заменик шефа Мисије ОЕБС-а у Србији, Jan Lueneburg, шеф Одељења за демократизацију Мисија ОЕБС-а у Србији, Весна Јарић, UNDP, Махсума Петровић, Лидија Прокић, NDI, Слободанка Мацановић, Аутономни женски центар, др Љиљана Богавац, Инцест траума центар, Ђурђица Ергић, Славица Васић, Бибија, Предраг Аздејковић, ГЛИЦ – Геј лезбијски инфо центар, Александар Прица, Асоцијација „Дуга“, Младен Антонијевић Приљева, Форум за етничке односе, Ненад Петровић, Q-klub, Анђела Чех, ИПАК Центар, Адам Пушкар, Квирија центар, Јованка Тодоровић, Лабрис, Лазар Павловић, Милан Пантелић, Борис Милићевић, Геј стрејт алијанса, Анита Митић, Иницијатива младих за људска права, Лазара Маринковић, Idaho Belgrade, Јована Сарачевић, Хелсиншки одбор за људска права, Горан Милетић, Civil Right Defenders, Милан Антонијевић, Yucom, Бобан Стојановић, Марко Илић, Организациони одбор Параде.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање питања положаја и права ЛГБТ особа у Републици Србији

 Чланови Одбора су једногласно ПРИХВАТИЛИ предложени Дневни ред.

 **ПРВА ТАЧКА ДНЕВНОГ РЕДА**: Разматрање питања положаја и права ЛГБТ особа у Републици Србији

Председник Одбора је отворио прву тачку Дневног реда заједничке седнице – Разматрање питања положаја и права ЛГБТ особа у Републици Србији и истакао да су људска и мањинска права основ сваког демократског друштва, а једно од основних људских права које се гарантује Уставом Републике Србије је право на једнакост и забрану дискриминације, које се заснива на неком личном својству, укључујући и родни идентитет, односно сексуалну орјентацију. Ово није питање којим би требали да се бавимо само за време „Параде поноса“, већ је потребан континуиран рад, с обзиром да је овде реч о категорији грађана Републике Србије којој се отворено прети насиљем. Влада Републике Србије има уставну и законску обавезу да обезбеди поштовање права на изражавање и организовање предстојеће „Параде поноса“ и на тај начин пошаље јасну поруку да је спремна да свим грађанима обезбеди једнака права. Додао је да извештаји, како Европске комисије и других међународних организације, тако и извештаји независних државних тела у Србији, могу да послуже као смернице у циљу дефинисања проблема и предузимања мера како би се ова област унапредила.

У првом делу дискусије учествовали су представници државних институција и независних државних тела Невена Петрушић, Сузана Пауновић, Гордана Стевановић, Тања Мишчевић и Милорад Тодоровић. У дискусији је наведено да је ова заједничка седница прилика да се ЛГБТ заједници пружи снажна подршка и да се јавности упути јасна порука да је Србија одлучна да гради друштво истинске равноправности, засноване на заштити људских права и принципу владавине права. Констатовано је да је положај у коме се налазе припадници ЛГБТ заједнице забрињавајући, једино њима се оспорава право на мирно окупљање, иако је реч о Уставом гарантованом праву које не сме зависити ни од чије воље. Проблеми ЛГБТ заједница нису само њихови проблеми, већ су то проблеми друштва у целини. Истакнуто је да је потребно да размишљамо о томе шта треба урадити како би поправили положај једне од мањинских заједница, како би помогли да питање мањина у Србији и њихових права не представљају проблем, већ да то буде једна од великих вредности нашег друштва. Не треба заборавити, кад говоримо о мањинским правима, да смо сви ми понекад мањина. Предложено је да се у Народној скупштини усвоји декларација против насиља, говора мржње и злочина из мржње. Такође је речено да је атмосфера пред „Параду“ нешто боља него ранијих година, са мање тензија, и изражена је нада да ће „Парада поноса“ бити одржана.

У даљем делу дискусије учествовали су Бобан Стојановић, Борис Милићевић, Александар Прица, Саша Мирковић, Лазар Павловић, Бобана Вуксановић, Горан Милетић, Драган Шормаз, Југослав Милетић, Гордана Чомић и Анита Митић. У дискусији је наведено да је ова заједничка седница конкретан корак у настојању да се побољша квалитет живота ЛГБТ заједнице, да је потребно доношење нових закона који би побољшали статус ЛГБТ особа. Наглашено је да је важна сарадња и изражена је нада да је овај скуп почетак једног конструктивног дијалога који ће побољшати живот свима, а не само припадницима ЛГБТ заједнице. Посебно је истакнуто да у Србији постоји проблем насиља у друштву, не само насиља над ЛГБТ популацијом, већ имамо и насиље у породици, насиље над разним мањинским групама, те је наглашена потреба да читаво друштво мора на један систематски начин да се бави питањем насиља. Поред тога наведен је проблем ЛГБТ особа које живе у малим и руралним срединама, с обзиром да ова популација има многоструко више проблема него они у великим градовима. Наглашена је потреба да највиши представници власти и институција шаљу афирмативне политичке поруке а речено је да је питање „параде“ искључиво одговорност државе.

Након дискусије, приступљено је усвајању закључка два одбора.

Председник Одбора је прочитао Предлог закључка:

1. Одбор за људска и мањинска права  и равноправност полова и Одбор за европске интеграције исказују  јединствен став да сви грађани имају право на Уставом и законом гарантовану заштиту људских и мањинских права и слобода, као и право на јавно окупљање.
2. Одбори позивају да сви надлежни државни органи и институције предузму мере у оквиру својих надлежности  да у складу са безбедносним проценама обезбеде права и слободу окупљања ЛГБТ популације, водећи рачуна о безбедности свих учесника и заштити имовине. Одбори апелују на све грађане да наведене активности протекну  у духу толеранције.
3. Одбор за људска и мањинска права  и равноправност полова и Одбор за европске интеграције ће у што краћем року покренути процедуру за доношење Декларације против насиља, говора мржње и злочина из мржње.

Предлог закључка стављен је на гласање. Оба одбора су једногласно усвојили Закључак.

 Саставни део овог записника чини прекуцани тонски снимак седнице.

 Седница је закључена у 11.40 часова.

 **СЕКРЕТАР ОДБОРА ПРЕДСЕДНИК ОДБОРА**

 **Рајка Вукомановић Мехо Омеровић**